Eric Bailly

Eric Bertrand Bailly (sündinud 12. aprillil 1994 Bingerville'is) on Elevandiluuranniku jalgpallur. Ta mängib Prantsusmaa kõrgliigaklubis Marseille Olympique ja Elevandiluuranniku jalgpallikoondises. Tema peamine mängupositsioon on keskkaitsja, kuid ta võib mängida ka paremkaitsjana.

Ta alustas klubikarjääri Hispaanias Espanyolis, mille noortesüsteemiga liitus ta 2011. aastal. Debüüdi klubi meeskonnas tegi ta Hispaania kõrgliigamängus 5. oktoobril 2014 mängus Real Sociedadi vastu.

2015. aasta jaanuaris liitus ta teise Hispaania kõrgliigaklubiga, Villarrealiga. 22. oktoobril 2015 lõi ta UEFA Euroopa Liiga alagrupimängus Dinamo Minski vastu oma klubikarjääri esimese värava.

2016. aasta juunis sõlmis ta nelja-aastase lepingu Inglismaa kõrgliigaklubiga Manchester United. Arvatav üleminekusumma oli 30 miljonit naelsterlingit. Hooajal 2016–17 võitis ta klubiga Euroopa Liiga. Esimese värava Inglismaa kõrgliigas lõi ta 19. augustil 2017 mängus Swansea City vastu.

2022. aasta augustis läks ta Manchester Unitedist laenule Marseille Olympique'i.

Debüüdi Elevandiluuranniku jalgpallikoondises tegi Bailly 11. jaanuaril 2015 sõprusmängus Nigeeria vastu. Samal aastal võitis ta koondisega Aafrika rahvaste karikavõistlused. Samuti on ta kuulunud koondisse 2017. ja 2022. aasta Aafrika rahvaste karikavõistlusel. Esimese värava lõi ta koondisesärgis 12. oktoobril 2018 mängus Kesk-Aafrika Vabariigi vastu. 2020. aasta suveolümpiamängude jalgpalliturniiril osales ta Elevandiluuranniku olümpiavõistkonnas.

Saavutused 
Manchester United
EFL Cup: 2016–17
FA Community Shield: 2016
UEFA Euroopa Liiga: 2016–17

Viited

Välislingid 

Elevandiluuranniku jalgpallurid
RCD Espanyoli jalgpallurid
Villarreal CF mängijad
Manchester United FC mängijad
Marseille Olympique'i jalgpallurid
La Liga mängijad
Premier League'i mängijad
Ligue 1 mängijad
Sündinud 1994